Kim Christiansen (DF), 2010-05-18:
Min viden om computerspil strækker sig primært til, når jeg spiller det sammen med børnene, men da vores sædvanlige ordfører på området, fru Karin Nødgaard, ikke kan være her i dag, skal jeg læse hendes ordførertale op: Der hersker ikke tvivl om, at computerspil er en stadig stigende del af vores hverdag, og at der er en øget interesse både på udviklingssiden og blandt et øget antal brugere.
Fra offentlig side har der også været en interesse i at styrke området med bevillinger.
Det har man bl.a. kunnet se, ved at der er opnået udviklings- og produktionsstøtte gennem Det Danske Filminstitut.
Denne ordning udløber i år, og derfor vil det selvfølgelig være oplagt, at der i forbindelse med en ny filmaftale bliver kigget på, hvordan man fremover vil kunne fortsætte denne støtte.
Når vi her i salen behandler beslutningsforslag fra oppositionen, er det ikke noget nyt, at der er ønske om en national handlingsplan.
Dansk Folkeparti finder måske ikke ligefrem på nuværende tidspunkt, at det mest presserende er at få udarbejdet en sådan handlingsplan, men vil gerne have, at vi har fokus på området.
Det bør være et krav, når vi drøfter computerspil og de mange muligheder, der er for spiludvikling, at man også har en drøftelse om og en vurdering af, hvordan den fremtidige støtte skal være, og hvad den skal rettes imod.
Det er påkrævet, at der ikke kun fokuseres på de mange fordele, der er ved computerspil, men at der også bliver foretaget en vurdering af, hvilke farer der kan lure, og som vi bør forholde os til, f.eks. spilafhængighed, det vil sige, at vi skal forholde os kritisk.
I forbindelse med udbuddet af typer af spil og kvaliteten deraf vil der være brug for bevågenhed.
Der er nok ikke mange, der er i tvivl om, at der er meget stor forskel på de tilbud, man får som forbruger, og at det er nemmere at kontrollere de vilkår, der er på det danske marked og i danskproducerede spil, der lanceres på markedet.
I Dansk Folkeparti er vi opmærksomme på, at der er en udvikling på området, som sker så hurtigt, og at der på tværs af aldre er øget interesse for at spille.
Derfor er det selvfølgelig vigtigt, at der er noget kvalitativt godt at tilbyde.
Når brugergruppen er de yngste årgange, findes der faktisk en del danskproduceret, som er godt, og som har en positiv indvirkning på spillerens læring og udtryksevne.
Når man nærmer sig teenagealderen eller er i årene som teenager, er der et væld af muligheder, som er af meget forskellig kvalitet og med et til tider meget specielt indhold, som kan diskuteres.
Jeg mener, at det er vigtigt, at vi er realistiske og anerkender, at der er en verden af computerspillere, som ikke er specielt nørdede, men som er som alle andre, blot med en interesse for spil på computer i stedet for eksempelvis at spille fodbold – eller som et supplement til fodbold.
Det er blevet en fritidsbeskæftigelse på lige fod med så meget andet, og vi anerkender, at det er et område, som kræver bevågenhed, hvilket det også har fået i den nugældende filmaftale samt i den beslutning, der blev truffet under forliget om oplevelsesøkonomi fra 2007, hvor der blev etableret en computerspilzone.
Endvidere arbejder Filmskolen også med uddannelse af folk til computerspilbranchen, så alt i alt er det et spørgsmål om at arbejde videre med de tiltag, der er etableret.
Derfor finder Dansk Folkeparti ikke, at det er løsningen at lave en handlingsplan, og vi støtter derfor ikke forslaget.